Document ID: 32008R0690

KOMISJONI MÄÄRUS (EÜ) nr 690/2008,
4. juuli 2008,
millega tunnistatakse kaitstavaid alasid, mis ühenduses taimetervise ohtudega tõenäolisemalt kokku puutuvad
(Uuestisõnastamine)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 2 lõike 1 punkti h esimest lõiku,
võttes arvesse Iirimaa, Hispaania, Itaalia, Küprose, Leedu, Malta, Austria, Portugali, Sloveenia ja Slovakkia taotlusi,
ning arvestades järgmist:
(1)
Komisjoni 8. mai 2001. aasta direktiivi 2001/32/EÜ, millega tunnistatakse kaitstavaid alasid, mis ühenduses taimetervise ohtudega tõenäolisemalt kokku puutuvad, ning tunnistatakse kehtetuks direktiiv 92/76/EMÜ, (2) on mitu korda oluliselt muudetud. Kuna kõnealusesse direktiivi tuleb teha uusi muudatusi, on selguse huvides soovitatav kõnealune direktiiv uuesti sõnastada.
(2)
Direktiivi 2000/29/EÜ alusel võib määratleda kaitstavad alad, mis taimetervise ohtudega tõenäolisemalt kokku puutuvad, ning mida seepärast tuleks eriliselt kaitsta siseturuga kooskõlas olevate tingimustega. Sellised alad on määratletud komisjoni direktiivis 2001/32/EÜ.
(3)
Teatavad liikmesriigid või liikmesriikide teatavad piirkonnad on teatavate kahjulike organismide suhtes tunnistatud kaitstavateks aladeks. Mõnel juhul tunnistati piirkonnad kaitstavateks aladeks ajutiselt, sest puudus vajalik teave selle tõestamiseks, et kõnealune kahjulik organism ei esinenud kõnealuses liikmesriigis või piirkonnas või jõupingutused sellise organismi hävitamiseks ei olnud veel lõpule viidud. Kui liikmesriigid on vajaliku teabe esitanud, tuleks kõnealused piirkonnad tunnistada alaliselt kaitstavateks aladeks. Ajutise tunnistamise aega tuleks erandkorras pikendada täiendava piiritletud ajavahemiku võrra, et anda asjaomastele liikmesriikidele aega esitada teavet selle tõestamiseks, et kõnealust organismi ei esine, või viia vajaduse korral lõpule jõupingutused kõnealuse organismi hävitamiseks. Mõnel teisel juhul ei tuleks kaitstavat ala enam kaitstava alana tunnistada, sest seal leidub kahjulikke organisme.
(4)
Küpros tunnistati ajutiselt kuni 31. märtsini 2008 organismide Daktulosphaira vitifoliae (Fitch), Ips sexdentatus Börner ja Leptinotarsa decemlineata Say suhtes kaitstavaks alaks. Teabest, mida Küpros alates kaitstavate alade ajutisest tunnistamisest on esitatud, selgub, et kõnealuseid organisme enam Küprosel ei esine. Seepärast tuleks Küpros tunnistada kõnealuste organismide suhtes alaliselt kaitstavaks alaks.
(5)
Teatavad Hispaania piirkonnad on tunnistatud organismi Thaumetopoea pityocampa (Den. et Schiff.) suhtes kaitstavateks aladeks. Hispaania esitatud teabest selgub, et kõnealune organism on nüüdseks levinud kõnealustesse piirkondadesse. Neid piirkondi ei tohiks enam kõnealuse organismi suhtes kaitstavateks aladeks tunnistada.
(6)
Teatavad Itaalia, Austria, Sloveenia ja Slovakkia piirkonnad ning kogu Iirimaa ja Leedu territoorium tunnistati ajutiselt kuni 31. märtsini 2008 organismi Erwinia amylovora (Burr.) Winsl. et al. suhtes kaitstavateks aladeks.
(7)
Iirimaa, Leedu ja Slovakkia esitatud teabest selgub, et organismi Erwinia amylovora (Burr.) Winsl. et al. suhtes tuleks kõnealuste riikide kaitstavate alade ajutise tunnistamise aega erandkorras pikendada kahe aasta võrra, et anda kõnealustele riikidele aega esitada teavet selle tõestamiseks, et seda organismi ei esine või viia vajaduse korral lõpule jõupingutused kõnealuse organismi hävitamiseks.
(8)
Itaalia ja Sloveenia esitatud teabest selgub, et organism Erwinia amylovora (Burr.) Winsl. et al. on nüüdseks levinud piirkondadesse, mis olid varem kuni 31. märtsini 2008 ajutiselt tunnistatud kõnealuse organismi suhtes kaitstavateks aladeks. Neid piirkondi ei tohiks enam kõnealuse organismi suhtes kaitstavateks aladeks tunnistada.
(9)
Austria esitatud teabest selgub, et ebasoodsate tingimuste tõttu esines 2007. aastal mitu organismi Erwinia amylovora (Burr.) Winsl. et al. puhangut mõnes tema territooriumis osas, mis oli varem tunnistatud kõnealuse kahjuliku organismi suhtes kaitstavaks alaks. Sel põhjusel tuleks teatavates piirkondades organismi Erwinia amylovora (Burr.) Winsl. et al. suhtes kaitstavate alade ajutise tunnistamise aega pikendada ühe aasta võrra, et anda Austriale aega kontrollida, kas kahjuliku organismi hävitamiseks Austrias 2007. aastal tehtud jõupingutused on tõhusad, ning esitada teavet selle tõestamiseks, et kahjulikku organismi Erwinia amylovora (Burr.) Winsl. et al. enam ei esine, või viia vajaduse korral 2008. aastal lõpule jõupingutused kõnealuse kahjuliku organismi hävitamiseks.
(10)
Malta territoorium tunnistati ajutiselt kuni 31. märtsini 2008Citrus tristeza virus’e (Euroopa tüved) suhtes kaitstavaks alaks. Malta esitatud teabest selgub, et tema jõupingutused kõnealuse organismi hävitamiseks on olnud edukad. Seepärast tuleks Malta tunnistada kõnealuse organismi suhtes alaliselt kaitstavaks alaks.
(11)
Portugali territoorium tunnistati Citrus tristeza virus’e (Euroopa tüved) suhtes kaitstavaks alaks. Portugali esitatud teabest selgub, et kõnealune organism on nüüdseks levinud tema territooriumi osasse. Seepärast ei tuleks kõnealust Portugali territooriumi osa enam tunnistada kõnealuse kahjuliku organismi suhtes kaitstavaks alaks.
(12)
Seetõttu tuleks olemasolevaid kaitstavaid alasid muuta.
(13)
Varem tunnistati ja muudeti kaitstavaid alasid direktiiviga. Liikmesriikides õigeaegse ja üheaegse rakendamise saavutamiseks tuleks kaitstavaid alasid tunnistada määrusega.
(14)
Käesoleva määrusega ette nähtud meetmed on kooskõlas alalise taimetervise komitee arvamusega.
(15)
Käesolev määrus ei tohi piirata liikmesriikide kohustusi järgida II lisa B osas loetletud direktiivide ülevõtmise ja kohaldamise tähtaegu,
ON VASTU VÕTNUD KÄESOLEVA MÄÄRUSE:
Artikkel 1
I lisas loetletud ühenduse alad tunnistatakse direktiivi 2000/29/EÜ artikli 2 lõike 1 punkti h esimese lõigu tähenduses kaitstavateks aladeks käesoleva määruse I lisas nende nimede puhul loetletud kahjulike organismide suhtes.
Artikkel 2
Direktiiv 2001/32/EÜ, mida on muudetud II lisa A osas loetletud õigusaktidega, tunnistatakse kehtetuks, ilma et see piiraks liikmesriikide kohustusi järgida II lisa B osas loetletud direktiivide ülevõtmise ja kohaldamise tähtaegu.
Viiteid kehtetuks tunnistatud direktiivile tõlgendatakse viidetena käesolevale määrusele ja neid loetakse vastavalt III lisa vastavustabelile.
Artikkel 3
Käesolev määrus jõustub järgmisel päeval pärast Euroopa Liidu Teatajas avaldamist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. juuli 2008

Labels: 20
18
16
6